Kasparov kan ook by Zuma leer | Netwerk24
Kasparov kan ook by Zuma leer
Deur A.L. Esterhuyse, Kuruman 24 Julie 2021 05:18
Daar doen Jacob Zuma van Nkandla dit weer. Hy het jare met belastingbetalersgeld sy dag in die hof ontduik.
Nou sit hy sy skaakspel met die gereg voort met geld uit die sakke van kaders vir wie hy 'n weelderige leefstyl geskep het. Wat 'n berekende toekomsbelegging!
Hy oortuig 'n laer hof om 'n sitting te hou om 'n vonnis van die hoogste hof te probeer nietig verklaar – iets wat ongehoord is. Hy dwing die hoogste hof terug tekenbord toe om sy bevinding en vonnis nietig te verklaar.
Vanuit 'n tronksel stop hy 'n hofsitting tot 10 Augustus. Verdere uitstel word beplan deur van die aanklaer te probeer ontslae raak. Dieselfde is met regter Raymond Zondo probeer. Die volgende stap is seker om sy regspan af te dank en verdere uitstel te kry.
Só verloop Zuma se skaakspel met die staat, wat telkens tweede kom.
Die groot meesterskaakspeler Garry Kasparov – volgens my en baie ander die wêreld se beste tot nog toe – kan by Zuma gaan lesse neem.